### Beslutning

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 23. februar 2022 om magistratsbehandling af forslaget.

Sagen bedes tilbagesendt byrådet via Magistraten.

**Beslutningsforslag fra Børne- og ungebyrådet**

Unge skal klædes på til voksenlivet – undervisningstilbud om privatøkonomi, digitalisering og andre vigtige kompetencer.

At blive voksen handler ikke blot om at fylde 18 år. Det handler også om, at man nu er myndig og derfor selv er ansvarlig for at have styr på skat, hvordan man får en lejebolig, hvordan man lægger et budget osv. Allerede før de 18 år skal vi forholde os til NemID – snart MitID -, lønsedler og meget mere. I Børne- og ungebyrådet oplever vi, at børn og unge synes, at det er en svær overgang, og at voksenlivet i mange tilfælde kan virke uoverskueligt – især for dem, der ikke kan få hjælp hjemmefra. I en undersøgelse lavet af Finans Danmark og Forbrugerrådet Tænk i 2019, svarer 54 procent af unge i alderen 18-30 år, at de ikke har fået en introduktion til privatøkonomi. Derfor ønsker vi, at der i [adresse] sættes fokus på netop forberedelsen til voksenlivet i folkeskolerne.

Vi mener, at den bedste måde at nå ud til så mange unge som muligt, er gennem undervisningen i grundskolen. Derudover mener vi, at opgaven med at forberede unge til voksenlivet er så vigtig, at det er et tilbud alle unge bør møde i løbet af deres skoletid. Vi ved, at Byrådet ikke kan beslutte, hvad undervisningen i grundskolen konkret skal indeholde, og derfor ikke kan kræve, at et undervisningstilbud om forberedelse til voksenlivet skal være obligatorisk i grundskolen. Derfor foreslår vi i stedet at der i kommunalt regi tilbydes et undervisningstilbud til alle grundskoler, som kan inspirere både skoler i [adresse], men også i andre kommuner, til at tage emnet op. Sideløbende med at vi har drøftet emnet, er der i øvrigt kommet mere opmærksomhed på det hos DR.

Vi mener, at det er vigtigt, at unge forstår aspekterne af at blive voksen, da det både vil skabe et bedre overblik og mere tryghed i overgangen til voksenlivet. Derfor fremsætter vi et forslag om et undervisningstilbud til grundskolerne i [adresse], så alle unge kan lære om alt fra MitID til budgetlægning.

Forslag:

Børne- og ungebyrådet foreslår, at:

1) Der laves et kommunalt undervisningstilbud til udskolingen om forberedelse til voksenlivet, som tilbydes til grundskolerne.

2) [adresse] skal promovere og opfordre skolerne til at tage imod undervisningstilbuddet.

Motivation af punkt 1:

At blive 18 år er en stor omvæltning for de fleste. I det offentliges øjne er du nu voksen og derfor på egen hånd, hvilket også betyder, at man nu skal forholde sig til alle voksenlivets aspekter og opgaver. Det kan være, at du skal finde en bolig for første gang eller at du skal lære at lægge et budget for din økonomi med SU og et studiejob. Børne- og ungebyrådet oplever, at ikke alle unge ved hvor de skal lede efter information eller hvor de kan spørge om hjælp. Derfor mener vi, at [adresse] skal tilbyde skolerne et undervisningstilbud, hvor eleverne kan lære om emner som MitID, budgetlægning, grundlæggende forståelse af privatøkonomi og investeringer, introduktion til offentlige digitale platforme, leje af bolig, skat og andre lignende emner.

Børne- og ungebyrådet har længe ønsket fokus på, hvordan unge bliver bedre klædt på til voksenlivet. Det har både været et hyppigt emne på vores byrådsmøder, ligesom vi tilbage i 2019 stillede forslaget En samlet borgerserviceplatform til unge, hvori vi ønskede uddannelse for unge i at bruge offentlige digitale platforme, og foreslog at oprette en borgerserviceportal for unge på [adresse] hjemmeside. Dette forslag blev stillet, fordi Børne- og ungebyrådet oplevede, at unge ikke følte sig rustede til den digitale omstilling, og fordi netop brugen af digitale løsninger i stigende grad er en nødvendighed som borger i det danske samfund.

Selvom vi nu skriver 2022, oplever vi unge dog et stadigt stigende behov for mere viden om og bedre forberedelse til voksenlivet. Derfor ønsker vi i Børne- og ungebyrådet et tilbud til 8. og 9. klasser i [adresse], som skolerne kan booke som f.eks. tema til samfundsfagsundervisningen eller som en hel temadag for en årgang. Det er vigtigt, at underviserne er eksperter på området. Derfor ønsker vi, at det er en gruppe eksterne undervisere, der står for undervisningen. Det er vigtigt, at det er undervisere der kan undervise børn og unge på en spændende og inddragende måde. Det kunne for eksempel være bankrådgivere og privatøkonomer, medarbejdere fra borgerservice eller boligeksperter. Vi forestiller os, at det allerede eksisterende tilbud fra Borgerservice kan udbygges med andre emner og eksperter.

Motivation af punkt 2:

Børne- og ungebyrådet har i udarbejdelsen af dette forslag haft et godt samarbejde med Borgerservice i [adresse]. Gennem dialogen med dem, er det vores indtryk, at deres undervisningstilbud ikke er kendt blandt skolerne i kommunen. Derfor ønsker vi, at [adresse] forpligter sig på at promovere og synliggøre undervisningstilbuddet til skolerne.

Forberedelse til og praktisk viden om aspekter af voksenlivet er ikke en del af den normale undervisning, og derfor er det særligt vigtigt, at der oplyses om tilbuddet. Vi ønsker, at skolerne opfordres til at tage imod undervisningstilbuddet, så de på denne måde er med til at sikre et bedre fundament for deres elever.

Børne- og ungebyrådet stiller sig naturligvis til rådighed i sparring om og udformning af undervisningstilbuddet.

### Sagens forløb

23-02-2022 Aarhus Byråd
Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 23. februar 2022 om magistratsbehandling af forslaget.

Sagen bedes tilbagesendt byrådet via Magistraten.